Silvia av Sverige

Silvia Renate (født Silvia Renate Sommerlath; 23. desember 1943  i Heidelberg i Tyskland) er Sveriges dronning og gift med kong Carl XVI Gustav.

Liv og virke

Bakgrunn 
Silvia Renate Sommerlath ble født i Heidelberg i Tyskland, som eneste datter av direktør Walther Sommerlath og hans brasilianske hustru Alice, født Soares de Toledo. Dronning Silvia har tre eldre brødre: Ralf Sommerlath, Walther Sommerlath jr. (død 2020) og Jörg Sommerlath (død 2006).

Fra 1947 til 1957 vokste hun opp i São Paulo i Brasil. I 1957 vendte familien tilbake til Vest-Tyskland. Hun gikk på Elisabeth-von-Thadden-Schule, en privatskole i Heidelberg Wieblingen. I 1963 gikk hun ut ved Luise-Gymnasium i Düsseldorf.

I annen halvdel av 1960-årene utdannet hun seg til tolk i München. Hun arbeidet en tid ved Argentinas konsulat i München.

Deretter arbeidet hun med forberedelsene til de olympiske sommerleker 1972 samme sted. I 1973 ble hun viseprotokollsjef for organisasjonskomitéen for de olympiske vinterleker 1976 i Innsbruck.

Ekteskap med Sveriges konge 
Ved de olympiske lekene i München traff hun Sveriges kronprins, Carl Gustaf. 12. mars 1976 ble deres forlovelse bekjentgjort. De giftet seg den 19. juni 1976 i Storkyrkan i Stockholm. Carl Gustav var da blitt konge. Kongeparet fikk barna Victoria, Carl Philip og Madeleine.

Dronning 
Til dronningens offisielle plikter inngår blant annet å ledsage kongen på statsbesøk utenlands og ved offisielle reiser i Sverige.

Dronning Silvia er leder i Kungaparets Bröllopsfond, som støtter forskning innen sport og idrett for handikappet ungdom, og i Drottning Silvias Jubileumsfond for forskning om barn og handikapp. Hun er grunnlegger av World Childhood Foundation, en stiftelse som arbeider for å forbedre vilkår for barn rundt om i verden, og hun er også æresmedlem i styret for den internasjonale Mentor Foundation som arbeider mot narkotika. Hennes internasjonale engasjement for barn har ført til at hun har mottatt flere internasjonale utmerkelser, blant annet Martin Buber-prisen i 2014.

På hennes initiativ ble Silviahemmet stiftet i Stockholm. Silviahemmet utdanner personale som arbeider med demente og tar initiativ til forskning innen området. Derutover har hun engasjert seg globalt mot seksuell utnyttelse av barn og ungdom. Sveriges største barnesykehus, Drottning Silvias barn- och ungdomssjukhus i Göteborg, er oppkalt etter henne.

Dronningen er beskytter for mange organisasjoner, æresmedlem i styrer samt mange organisasjoner og foreninger. Hun har mottatt flere æresdoktorgrader og har fått mange priser og utmerkelser for sitt arbeide. Dronning Silvia ble i 1982 tildelt storkors av St. Olavs Orden.

Dronningen har fått flere blomstersorter oppkalt etter seg. En hvit triumftulipan, en champagnefarget, duftende og storblomstret rose, og en mørkerød amaryllis er noen sorter som er oppkalt etter dronning Silvia. Ved Silviahemmet har hun latt bygge en lystgård med monstera og kaffebusker, og ved Ulriksdals slott har hun vesentlig utvidet Gustav VI Adolfs samling av orkidéer, mange unike sorter ofte sendt til henne som gave.

I et tv-intervju i desember 2011, der hun var meget kritisk mot ensidige reportasjer om hennes far, kalte Silvia medias behandling av informasjon om hennes far for «karaktermord», og sa at hun kjente seg «maktesløs». I mai 2011 hadde hun tatt initiativ til en undersøkelse av sin fars forhold under krigen. Siden 2002 var det kjent at han var medlem av NSDAP, selv om han hele livet benektet dette. Nye opplysninger avslørte da at Walter Sommerlath også hadde overtatt en tysk virksomhet med jødisk eier i 1939 som en del av den tyske regjerings «arianiseringsprogram». Dronningens omfattende lobbyvirksomhet for å renvaske sin far beskrives i Johan Åsards bok fra 2014.

Se også 
 Liste over Sveriges dronninger

Referanser

Eksterne lenker 
 
 
 

Den svenske kongefamilien
Huset Bernadotte
St. Olavs Orden
Svenske dronninger
Personer fra São Paulo
Personer fra Heidelberg